Egpaar kritiek ná Bronkhorstspruit-plaasaanval(Argieffoto: Maroela Media) ŉ Egpaar is Sondagaand op hul plaas digby Bronkhorstspruit in Gauteng deur ses aanvallers oorval en erg aangerand. Vasti Mills, koördineerder van die Bronkhorstspruit-veiligheidinligtingsnetwerk (BVIN), was self op die toneel en sê die 64-jarige boer en sy 53-jarige vrou is die aand vermoedelik tussen 17:00 en 18:00 aangeval. Hy sê die boer was in sy werkswinkel besig toe hy skielik deur ses mans oorrompel is. Ten minste een van hulle was met ŉ vuurwapen gewapen. Volgens Mills het die boer om hulp geroep. Sy vrou het ondersoek ingestel en op die aanvallers afgekom terwyl hulle besig was om haar man aan te rand. Sy is daarna ook aangeval. Die egpaar is glo met houtplanke en pype geslaan. Een van die boer se bene is glo met ŉ hoekslyper gesny en die vrou is met ŉ skroefbek aangerand. “Die aanvallers het ŉ groot bedrag geld geëis.” Konst. Munyadziwa Ramovha, woordvoerder van die Bronkhorstspruit-polisiestasie, het aan Maroela Media gesê dit lyk in hierdie stadium of die inhoud van twee kluise gebuit is. Mills sê volgens die inligting tot sy beskikking is die aanvallers met twee vuurwapens, juwele en ŉ klein bedraggie geld en ander huisware vort. “Die aanvallers het hul buit en die egpaar se selfone op die man se wit Toyota Hilux-bakkie gelaai en in die rigting van die R104 gevlug. Van daar is hulle moontlik in die rigting van Bronkhorstspruit of Witbank [Emalahleni].” Mills sê die egpaar se seun het kort ná die aanval by die huis aangekom. “Sy ma kon haarself loswikkel en hom roep, waarna die nooddienste, polisie en gemeenskapslede ontbied is.” Mills en Ramovha het bevestig die egpaar het talle ernstige beserings opgedoen. “Die boer het onder meer gesig- en skedelfrakture opgedoen. Hy moes in ŉ hospitaal in Johannesburg ŉ noodoperasie ondergaan. Die vrou is per ambulans na Emalahleni geneem. Sy het ŉ kopwond opgedoen en het kneusplekke oor haar hele lyf en snye aan haar bene. Sy moes ook vir breinskanderings gaan.” Ramovha sê die polisie ondersoek die voorval, maar kon nog nie met die slagoffers self praat nie.